माओवादी बैठकमा प्रधानमन्त्री दाहालको ब्रिफिङ- 'एक वर्ष पूरा भएपछि नयाँ ढंगले काम गर्ने योजनामा छु'
नेकपा माओवादी केन्द्रका अध्यक्ष एवम् प्रधानमन्त्री पुष्पकमल दाहालले कार्यभार सम्हालेको एक वर्षपछि नयाँ ढंगले काम गर्ने योजनामा रहेको बताएका छन् । उनले सरकारले राम्रो काम गर्न प्रयास गर्दा-गर्दै पनि अहिले कामहरु परिणाममुखी हुन नसकिरहेको बताएका थिए ।
काठमाडौँ — नेकपा माओवादी केन्द्रका अध्यक्ष एवम् प्रधानमन्त्री पुष्पकमल दाहालले कार्यभार सम्हालेको एक वर्षपछि नयाँ ढंगले काम गर्ने योजनामा रहेको बताएका छन् । उनले सरकारले राम्रो काम गर्न प्रयास गर्दा-गर्दै पनि अहिले कामहरु परिणाममुखी हुन नसकिरहेको बताएका थिए ।बिहीबार बिहान प्रधानमन्त्रीको सरकारी निवास बालुवाटारमा बसेको बैठकमा प्रधानमन्त्री दाहालले सरकारले अहिले धेरै परिणाम दिन नसकेको, तर आगामी दिनमा सरकारका कामलाई प्रभावकारी बनाएर लैजाने बताए । बैठकपछि माओवादी केन्द्रका सचिव गणेश शाहले प्रधानमन्त्री दाहालले एक वर्ष पुगेपछि नयाँ ढ‌ंगले काम गर्ने योजना बनाएको ब्रिफिङ गरेको बताए । 'सरकारका विषयमा धेरै छलफल त भएन । तर उहाँले छोटो ब्रिफिङ गर्नुभयो,' उनले भने, 'एक वर्ष पुग्दैछ । अब थप परिणाममुखी भएर काम गर्नुपर्नेछ भन्नेमा उहाँ प्रतिबद्ध देखिनुहुन्छ ।'उनले बाहिर चर्चा भएजस्तो मन्त्रीहरु हेरफेर गर्ने विषयमा कुनै तयारी नरहेको बताए । 'उहाँले एक्लै मन्त्रीहरु हेरफेर गर्ने कुरा हुदैन । उहाँले फेर्न सक्ने भनेको आफ्नो दलबाट मन्त्री भएकाहरु मात्रै हो,' उनले भने,'त्यसकारण अहिले नै मन्त्रीहरु फेरिने कुरा छैन ।'बैठकले माओवादीको जारी 'विशेष रूपान्तरण अभियान' सफल भएको र भिन्न रूपमा अभियानलाई निरन्तरता दिनुपर्ने निष्कर्षमा पुगेको उनको भनाइ छ । 'अभियानको समीक्षा भयो, अभियानले पार्टी चलायमान भयो । केही हदसम्म राम्रो परिणामहरु देखिएको कुरा आएको छ,' उनले भने, 'हामी आगामी १६ गते अभियानको समापन गर्दैछौँ । त्यसपछि पुसको अन्तिम साता स्थायी कमिटी बैठक बस्छ ।'